khistorydata/jeongjo-sjw-relations huggingface dataset:
정조 14년 · 목
狀啓以爲公私賑邑飢民形貌少無危遑之色麥登在卽資活有路隨其食麥之早晩亦有撤賑之先後雖如江邊遠邑峽裏僻郡此月中可以告撤四月終巡飢口穀總開錄上送○尤甚邑義州府飢口八千三百十五折米二百四十九石十四斗九升鹽二十二石四斗二升零○粥小米九石十斗九升零太四石二斗七升零鹽一石一斗六升零龍川府飢口三千四十折米八十九石六升鹽七石十斗一升零○粥大米二石十二斗三升零太二石四升鹽七斗二升零朔州府飢口一千八百九十五折米五十六石一升鹽四石十三斗二升零○粥小米一石十二斗一升零太一石三斗九升零鹽二斗八升零昌城府飢口一千八百四十三折米五十三石十斗九升鹽四石九斗零○粥小米一一石六斗八升零太石六斗八升零鹽三斗一升零龜城府飢口三千一百七折米九十二石十斗醬八石二斗六升零○粥小米五石一斗八升零鹽七斗六升零寧邊府飢口四千九百八折米一百四十三石十一斗三升醬十二石五斗八升零○粥大米七石十二斗四升零醬十四斗七升零藿一千二百二十七立成川府飢口四千三百三折米一百二十六石十一斗三升醬十一石一升零○粥小米六石十四斗零鹽八斗六升零雲山郡飢口一千九百五十四折米五十七石七斗二升鹽四石十四斗七升零○粥小米三石二斗一升零熙川郡飢口五千八百四折米一百七十五石五斗七升鹽十五石十斗九升零○粥小米九石十一斗九升零鹽一石一斗三升順川郡飢口九百七十四折米二十七石十一斗四升鹽二石四斗五升零○粥小米一石七斗一升零鹽二斗九升零藿二百四十三立零德川郡飢口一千一百九十四折米三十四石七斗九升鹽二石十三斗八升零○粥小米一石十二斗九升零寧遠郡飢口二千一百七十一折米六十五石七斗三升鹽五石十二斗九升零○粥小米三石九斗八升零鹽六斗五升零孟山縣飢口一千四百八十六折米四十四石八斗四升醬三石十四斗三升零○粥小米二石七斗一升零醬四斗四升零藿四百九十五立零陽德縣飢口二千六百五折米七十七石七斗七升醬六石十二斗二升零○粥小米四石四斗一升零鹽五斗二升零殷山縣飢口一千七百六折米四十八石十三斗八升鹽四石一斗四升零○粥小米一斗石七斗二升太一石二斗零鹽五一升零魚川驛飢口一百六十九折米五石一斗五升醬六斗八升零○粥大米四斗二升零醬五升零藿四十二立零麟山鎭飢口八十八折米二石十斗九升鹽三斗七升零○粥小米一斗六升零太七升零鹽一升零淸城鎭飢口七十二折米二石三斗三升鹽三斗零○粥小米一斗八升零鹽一升零天摩鎭飢口一百二十二折米三石九斗九升鹽四斗八升零○粥小米一斗八升零太一斗二升零鹽一升零昌洲鎭飢口七十折米二石六升鹽二斗六升零○粥小米九升零太七升鹽一升零恃寨鎭飢口四十二折米一石三斗六升鹽一斗六升零○粥小米五升零太五升零安義鎭飢口一百八十八折米五石九斗二升鹽七斗四升零○粥小米二斗七升零太一斗八升零鹽三升零委曲鎭飢口一百八折米三石二斗三升鹽四斗零○粥小米二斗五升零柔院鎭飢口五百十八十八折米三石二斗升鹽四斗零○粥小米八斗七升零太五斗八升零鹽五升零寧城鎭飢口四百三十七折米十三石六斗七升鹽一石三斗四升零○粥小米五斗七升零太五斗七升零鹽一斗一升零兔城鎭飢口一百七十八折米五石四斗九升鹽七斗零○粥小米二斗六升零太一斗七升零鹽三升零玉江鎭飢口五十七折米一石十斗三升鹽二斗二升零○粥小米一斗三升零鹽一升零水口鎭飢口五十二折米一石八斗七升醬二斗一升零○粥小米一斗三升零醬八合零靑水鎭飢口九十八折米二石十四斗四升鹽三斗九升零○粥小米一斗太一斗四升零鹽二升方山鎭飢口八十五折米二石八斗八升醬三斗五升零○粥小米二斗一升零鹽一升零仇寧鎭飢口一百二十五折米三石十一斗鹽四斗九升零○粥小米一斗五升零太一斗五升零鹽二升零幕嶺鎭飢口三百二十七折米九石十一斗一升鹽十二斗八升零○粥小米八斗零鹽六升零植松鎭飢口六十折米一石十斗八升鹽二斗一升零○粥小米一斗三升零龍淵鎭飢口十三折米五斗六升鹽四升零○粥小米三升乾川堡飢口八十五折米二石八斗四升鹽三斗四升零○粥小米二斗一升零大吉號里堡飢口四十一折米一石二斗八升鹽一斗五升零○粥小米五升零太四升零鹽六合零廟洞堡飢口三十七折米一石二斗鹽一斗五升零○粥小米五升零太三升零鹽五合零於汀灘堡飢口二十三折米十斗二升鹽八升零○粥小米二升零太二升零鹽二合零雲頭里堡飢口四十四折米一石四斗九升鹽一斗七升零○粥小米六升零太四升零鹽七合零甲巖堡飢口五十二折米一石八斗七升鹽二斗一升零○粥小米八升零太五升零鹽八合零○之次邑鐵山府飢口五百三十折米十五石四斗一升鹽一石四斗三升零○粥大米十二斗三升零醬一斗一升藿一百七十七立慈山府飢口一千六百三十一折米四十七石鹽三石十四斗四升零○粥小米二石七斗八升零醬四斗八升零藿四百八立楚山府飢口一千七百四十四折米五十石十斗六升醬四石四斗九升零○粥小米一石十四斗三升零太十一斗八升零江界府飢口三千五百六十一折米九十七石五斗六升鹽七石九斗零○粥小米四石十四斗八升零醬十斗六升藿八百九十立零渭原郡飢口一千五百九十一折米四十六石二斗一升鹽三石十三斗八升零○粥小米二石七斗三升零鹽一斗五升零江東縣飢口一千七百七十一折米五十一石四斗四升鹽四石五斗三升零○粥大米二石十一斗五升零醬五斗三升零藿四百四十三立宣沙鎭飢口六十七折米一石十三斗三升醬二斗三升零○粥大米一斗四升零鹽一升零藿二十二立零牛峴鎭飢口三百十四折米九石五斗八升醬十二斗四升零○粥小米七斗八升鹽六升零車嶺鎭飢口二百六十八折米八石二斗四升鹽十一斗零○粥小米四斗二升太二斗六升零鹽五升零阿耳鎭飢口一百九十七折米五石十二斗五升醬七斗六升零○粥小米四斗八升零鹽三升零神光鎭飢口一百八十三折米五石二斗六升醬六斗三升零○粥小米二斗零太二斗零鹽三升零上土鎭飢口一百三十一折米三石十斗鹽四斗四升零○粥小米二斗八升零高山里鎭飢口一百四折米三石鹽三斗八升○粥小米二斗四升零醬二升藿二十六立平南鎭飢口五十四折米一石八斗醬一斗九升○粥小米六升零太六升零醬五合零從浦鎭飢口三十五折米十四斗七升鹽一斗一升零○粥小米四升零太三升零鹽一升楸坡鎭飢口一百二十七折米三石七斗三升鹽四斗一升零○粥小米二斗六升零醬三升零藿二十五立零伐登鎭飢口一百三十三折米四石二升鹽五斗三升零○粥小米二斗零太一斗三升零鹽一升零夞怪鎭飢口一百四十八折米四石六斗醬五斗八升○粥小米一斗八升零太一斗八升零鹽一升零吾老梁鎭飢口八十折米二石六斗三升鹽三斗二升零○粥小米一斗零太一斗零鹽八合山羊會鎭飢口一百八折米三石四斗六升鹽四斗五升零○粥小米一斗七升零太一斗零乫軒洞堡飢口六十一折米一石十三斗三升鹽二斗六升零○粥小米八升零太八升嗭洞堡飢口八十九折米二石九斗九升鹽三斗五升零○粥小米一斗一升零太一斗一升鹽八合零馬馬海堡飢口二十九折米十二斗四升鹽一斗零○粥小米三升零太二升零鹽二合零已上飢口六萬一千四百二十二折米一千八百八石十四斗三升鹽一百五石八斗一升零醬五十一石七斗六升零粥大米十四石九斗四升零小米七十一石一斗零太十三石四斗四升零鹽六石一斗二升零醬二石十二斗二升零藿四千一立
정조 14년 · 강
平安監司沈頤之以柳增萬査事馳啓
정조 14년 · 목
因柳增萬更査事狀本敎曰歛民爲贜汚此則當計贜矣剖克爲不法此則區別條件當加等嚴處矣至於賑民打殺一款當問于大臣處之其中渠侄之信蔘偸食尤極痛惡此則卿其捉來限死嚴刑一一徵還本色於民間後狀聞待畢捧仍卽遠地定配事回諭
정조 14년 · 강
命宣傳官沈公俊拿處
정조 14년 · 목
政院啓言臣等俄於問安成班之際宣傳官沈公俊左右扶腋呵導戛過事未前有大關紀網所當重勘而本院請推外無可施之罰何以爲之敎以令該府拿處承旨豈爲虛說以此啓辭直爲考律勘處草記功議區別減等
정조 14년 · 강
命文簡公金淨妻旌褒之典依大臣議置之
정조 14년 · 목
禮曹啓言依下敎以文簡公金淨妻旌褒之典議于大臣則左議政蔡濟恭以爲讀春間儒疏誠可謂有是夫有是婦矣第其緊語不過自盡二字餘外所鋪張卽伸雪前神主勿令埋安之遺托而已其所遺托雖甚悲絕此係閨門私語至於自盡云云草率疏略今於屢百年之後何以尋伊時事蹟乎旌閭重事也恩典當惜也特敎不祧已是曠世之異渥夫人棹楔之爲不爲未足增損右議政金鍾秀與左議政議同領府事鄭存謙判府事徐命善領敦寧洪樂性判府事李福源金熤病未獻議矣請上裁敎以諸大臣之議旣如此依此施行
정조 14년 · 강
命江陵等邑牟還換作依狀請施行
정조 14년 · 목
備局啓言卽見原春監司尹師國狀啓則枚擧江陵等五邑所報備陳牟多爲弊之狀仍以爲江陵平昌春川旌善三陟牟還五千二百五十石以豆太租粟木麥特許換作事請令廟堂稟旨分付矣今此所請亶出於除民弊之意則不必靳持請竝依狀請許施允之
정조 14년 · 강
命奉化縣璿源閣修改待秋擧行
정조 14년 · 목
宗簿寺啓言觀此慶尙監司李祖源狀啓則璿源閣修補不容少緩請遣本寺郞廳奉審後趁卽修改敎以農務方殷此時豈可下去嚴飭道伯遮蔽之節另加爲之待秋成以春秋館堂上兼察本寺提調進去擧行
정조 14년 · 목
回陽德前縣監宋俊載囚單敎曰今日捧供待判下仍卽區別功議勘放事分付○禁府以金郊前察訪崔錫圭原情啓言驛馬馱轎法禁截嚴則乘轎者給馹者厥罪惟均而諉以驛站之稍遠未得詳聞不卽報營云泛稱遲晩請刑推得情敎以二百里地未及聞知不是異事罷職足矣分揀放送又以江東前縣監姜世綸原情啓言道啓則以乘有屋轎爲辭而渠供則以擔機覆上等語漫漶說去而泛稱遲晩所當請刑曾經侍從請議處敎以以草記議處照律又以陽德前縣監宋俊載原情啓言觀其所供雖曰擔機身爲侍從守令首先犯科誠極痛駭同罪諸囚昨因判付仍前罷職有不可異同請宋俊載亦依此施行允之又以洪百游巨濟府絕島定配啓又以姜世綸杖一百收贖告身盡行追奪錦山郡流三千里定配啓允之敎以如有功議各減一等又啓言沈公俊杖八十奪告身三等而功減一等杖七十收贖奪告身二等放送允之又以重林前察訪李潤堋原情啓言不考馬牌徑先給馹者事未前有而其所納供諉以驛卒被打勤令入把游辭漫漶泛稱遲晩請刑推得情敎以該察訪則草記勘律而如有功議各減一等中官濫騎事意謂自江華還來之致死者有犯科矣觀此供辭前一日下去之中使雖非擔機科外入把云後弊所關不可仍置當該中官卽其地定配濫騎者果是致死中官云而下屬之作弊極爲可駭令該曹査出嚴加照律又啓言李潤堋杖一百收贖告身盡行追奪流三千里定配功減一等黃州牧敬天驛徒三年定配允之○敎曰時囚未照律之類竝保放事分付
정조 14년 · 목
該曹啓言結城縣黃召史獄事屍帳中腦後髮際之色紫微堅肩臂手腕之諸處齒痕及種種肉脫膿浸等形症不但沕合於被咬之法文吾果小咬之說旣是黃女之所自道又有風憲輩所立證則成獄償命斷不可已今觀道啓則道臣推官竝引子衛父癲狂人之法文有此原恕之論而此有不然者法典所載只論父子不及於夫妻且況一律重案元無旁照之例則有非守法之地所可援比且觀黃女供招則言不錯亂托以接神歸之妄犯若謂妖邪則可也擬以癲狂大不近似請依前訊推期於得情覆檢狀中黃女之鬪鬨一事取招於其女者以女證母有違格例請當該覆檢官推考石城縣田京得獄事臣待罪本道時詳閱檢案則一次打踢曳出庭下之事京得雖已自服論其情節別無至兇極慘之可言但其假稱服毒虛傳患癘欲爲掉脫之計者極爲巧惡而實因旣不明的情跡亦非故殺則經年滯獄三十次刑訊猶可謂一分懲礪近於夫殺妻之獄多從輕典者特出於大聖人酌量情跡分折幽明之聖意臣不敢自處守法仰請償命請上裁連山縣洪志欽獄事屍帳中助脇之皮脫脊膂之血癊俱係要害三檢傷處一切相符韓孝祥之致命亦在限內看證李乙甲之招又甚明白則獄情似無疑端而孝祥旣經染疾神氣未蘇若被志欽之毒打猛踢至於重傷則連三日出入決無是理邑校之看審也孝祥亦曰別無所傷其被打之不至深重可推而知道啓中纔經時疾易失調攝之方痿黃形色亶合染死之文云者誠爲的確罪疑惟輕實合於此等之獄請上裁忠州牧李造音尙獄事致死女太分卽十二歲穉女也他人遙行與否渠何能知而與林女酬酢不過兒女騃妄之致太孫造音尙肆行縛打以至卽地致死仍投井中自有殺獄未有若是之殘酷者道臣跋辭欲以順愛之自溺仍作太分之抵命而李光俗之招以爲順愛向兩女頭撞齒齧初不敺打云且於屍帳元無齒咬之痕則太分之死非由於順愛之相鬨順愛之溺不足爲太分之償冤者明矣至於太孫卽順愛之父也造音尙乃順愛之叔也造音尙之爲元犯雖因太云之招太云亦不過十七歲穉兒則其言何足取信林女之招則以爲太孫使乭孫捉去結縛敺打又云太孫結縛渠數次足踢云林女與太分雖有或生或死之別太孫之於兩女宜無彼重此輕之分言其下手致傷之由則造音尙雖云較重論以造意指使之科則太孫難免元犯請使各別嚴訊期於得情道啓中以順愛之自溺欲作太分之抵命者旣失按獄之體亦乖執法之義請該道臣推考丹陽郡張龍澤獄事死者金尙寶穿窬之習衝火之擧無非可死之罪於是乎同堂皆仇一村齊憤亂捧交打滾成一團時値昏夜其下手之執重何人之先犯實難辨別則雖以龍澤爲元犯李雯張太昌等爲干犯此不過檢官之臆斷尙寶旣犯死罪則今此殺尙寶者無論元犯干犯自歸擅殺應死者之科以此勘斷恐爲襯合請上裁至於金尙鎭則尙寶所爲雖云死無足惜渠以同堂至親隨衆共打者大關倫紀請令道臣從重勘處敎曰結城黃召史則子衛父妻爲夫一也況渠是病人渠夫是盲者以病人救盲者難責擧措之得宜又況以妻救夫何暇論法律當否乎本道參情之論儘有意見黃女令道伯卽爲決放而在前如許酌配之罪囚爲念反貽害於配所仍於渠家保授其例旣多依此爲之事分付石城田京得則夫殺妻之獄除非情理之絕惡多付參恕之科至於此獄尤有異焉道伯亦言非妻似妾則杖配之律果有所據而常漢旣無妻妾之分則今以後獲之妻直加以妾名解之曰後者爲妾又斷之曰大典敺妾至死者杖配云者道伯事難免率易殺獄體段至爲嚴重用律旁照不可臆斷而以妻爲妾仍用敺妾之律層節屢轉後弊所關厥漢杖配道伯推考連山洪志欽則道啓之歸之病死明有證據厥漢參酌懲治放送而屍帳實因檢狀辭語俱未免朦矓前後檢官從重推考忠州李造音尙則卿之跋辭深得讞獄之體道伯推考事依施而一獄兩命之償在所當恤先死之順愛當爲首犯元者道啓亦似有意見乎令參議亦具意見回啓丹陽張龍澤則死漢旣有如許强暴盜竊之習則人得以共逐共敺況多人手勢首從與緊歇難辨此獄成獄非所可論況卿之所引律文甚當依此勘斷事分付金尙鎭懲治事依回啓施行又啓言忠州牧李造音尙事參議亦具意見回啓事有命矣此獄前後道狀皆以造音尙爲元犯而時道臣獨歸之旣死之順愛者恐不免摸索門戶醜辱雖欲甘心女性荏弱未必遽致殺越頭撞齒齧不載屍帳則不過是光俗推諉之招投井自溺有若對擧者安知非太孫彌縫之計乎十二歲隣女一時風傳之語有何深怒之端招集族黨結縛踢打擧以投水當日致命以家人則太孫家長也以鄕里則太孫鄕豪也謹按大明律同謀共敺人以致命傷爲重原謀者杖一百流三千里今以屍親干連諸招觀之三人中挺身縛打造音尙是已然則太孫當被原謀之律造音尙難免致命傷之律至於順愛之首犯與否當初起鬧雖有由渠之跡伊日致命別無同敺之實不可以渠自溺謂足報冤以死償死遽換重案請上裁敎以令爾議處或有別般生新之論而觀此回啓措語則從而不當論理處漏却肯綮所引大明律尤不襯似豈可以尋常被打之原謀歸之於太孫乎亞堂雖老每度每案回啓精神無不貫徹首尾而爾之跋語徒見有迷津望洋之歎殊甚未安爾則推考本獄則曺讞雖出大經大法道狀亦似其然固然揆以曰宥曰殺之義何必不顧一獄兩死之嫌乎依道狀施行事分付
정조 14년 · 강
兵曹以宣傳官李儒燁棍汰啓
정조 14년 · 강
司諫崔烜陳疏
정조 14년 · 목
疏略曰尹蓍東湖藩特除之命又何爲耶豈謂蓍東前後自明之疏已盡服罪而時日稍久可歸之於蕩滌之科耶噫人臣罪犯有可恕者有不可恕者安有腸連極逆語犯不道而可以原恕者乎若使蓍東初不知李允郁之疏爲逆謀機括而其所引用果出於無知妄作則渠之第二疏乃在於事端昭著聲討峻嚴之後而猶敢曰允郁以嶺人能爲此云者可見其看作義理發明其前疏引用之本意也此已萬萬無嚴而又於都總管特除後陳疏也在渠分義宜先聲討魯禧嚴斥允郁以爲自卞脫累之階而初無一言半辭之及於此者其所分疏不過藉重於聖敎而自謂無所事於費辭自明特以向後一疏之遣辭不審爲引咎摧謝者然惟此前後兩疏外面則雖若自服而其於本事關係則初未嘗一半分自屈也如此而猶可歸之無知妄作而置諸原恕蕩滌之科耶臣固知聖意之亶出於含垢匿瑕無物終棄而以若負犯畀此藩任者非外補也左遷也乃擇差也獎用也竊恐義理由是而益晦隄防由是而不嚴也況今讎月奄迫痛冤愈新尤豈可使此等之人身擁節旄行過水原前路揚揚爲自得之態耶思之及此亦極痛心伏願聖明特寢尹蓍東湖藩新除之命俾渠知自蘗之難逭而懲討之莫嚴焉
정조 14년 · 강
開城留守具庠陳疏賜批
정조 14년 · 목
疏略曰臣莅任之後取考新定事例則雖無目下形見之弊實有內漸消鑠之憂若不汲汲變通則不出數十年將無松營而後已蓋戊申新例未滿三年各項加下已至三千四百餘金幾何而不至年耗歲削本錢無餘乎大抵當初本錢之三十萬兩今只爲十一萬兩其所取息亦隨以縮故定式中凡百官用無不從略至於吏隸校卒之減其額數省其衣食者厥數夥然其所減削中山城軍兵間三年衣資六百兩閏朔料四十三兩撥馬閏朔料一百兩卽是重鎭疲卒孔路殘撥之一線命脈前留守李致中亦知其無此則易至於流籬顚仆故因其等狀依前出給是豈可已而得已者哉又於式例後別般需用之至於二千六百餘兩者幾皆有名之物元非私用之歸則亦豈可已而得已者哉細瑣條件不必枚陳而只就使客一事言之大小別行不入於磨鍊故其他意外之費無以預定而自不無遺漏者率皆此類其捄楚之方採探物情參以迷見則所謂金川大小南面長湍松西面移屬本府之爲便自前云云今難每每煩聒而惟有一策可以牽架者卽各處留庫錢中貸下而其數則不下於五萬然後猶可以塗抹而不過十年爲限可期畢納蓋五萬兩殖利每年例爲九千兩自貸來之翌年利條五千兩逐年還報所餘四千兩仍付本營則定限之內五萬之錢恰足盡償而十年之間每歲四千兩庶紓目前加用之患十年之後元貸五萬兩可作本營補苴之資此在朝家爲不費之澤在本府爲可蘇之圖況支勅大事也一行所費至於二萬餘兩而該庫見留只有一萬五千餘兩閱武重事也而無端停止已爲二十年之久此豈設關防明操鍊之意哉年來松債之入於有力之家散於不實之類或作病債或作臥債者十之八九此所以有蕩債之擧而所謂蕩債亦不能稱停適中其希覬以至不貲之貨耗損至此此竇不防雖有百萬之財亦復何益哉今此所請倘蒙許施則竝與本營餘在永作備局案付嚴立科條本司主管然後可爲完全之道若慮法久而弛又復如前而不思矯捄則是不幾於因噎而廢食乎伏乞聖明洞照而深軫令廟堂稟處批以所陳本府弊瘼令廟堂從長稟處
정조 14년 · 강
遞承旨權▣以徐邁修洪聖淵代之前望也
정조 14년 · 목
▣陳疏略曰臣伏見李維愼獄案右相收議則有以帥臣道臣爛漫私囑彰著無餘爲辭其時道臣卽臣也夫道臣斷獄惟視兩檢官之査案而依其言決折則非可與他人相議而私囑之所得以容者也今其囚供有甚把捉而乃爲大臣之憑信至謂後弊之難言殺獄何等嚴重而臣之受囑誤決之罪將無所逃判下辭旨雖極明切在臣處義有不敢晏然者陳章徑出伏乞勘臣憤事之律治臣擅離之罪批以情勢宜欲一伸本職許遞
정조 14년 · 강
慶尙監司李祖源陳疏賜批
정조 14년 · 목
疏略曰臣於尙州逋穀年條更査之命有不敢擧行者乙巳牧使沈基泰卽臣之外從兄也日前査啓不過前後官現告今此更査專因基泰而發也年條之移換印署之有無不可不到底嚴覈而事關至親義難冒當當初査事之只憑邑報已著昏謬之失目下成命之未卽擧行益增稽慢之罪伏乞亟降威罰以嚴査體以安私分批以所辭過矣卽爲擧行
정조 14년 · 강
施正言趙鎭井投畀之典仍諭左議政蔡濟恭
정조 14년 · 목
鎭井陳疏略曰噫嘻痛矣一種兇徒前後相繼麟謙恒簡之一串凶肚趾述範能之全家逆腸誅殛之典雖擧(刀削)鄭妻之射日陰謀猶使假息於畿甸龜柱之滔天劇逆終得臥死於善地尙魯之極惡大憝而未施大逆之律量翼之豺性狼心而不究盤覈之典國榮之沮遏大計德相之四字凶言何等惡逆而窩窟未破人心陷溺馴致乎澤白詬天罵日瑮福合謀稱兵至若夏賊之變卽窮天地亘萬古所無者也而适例猶靳凶蘗尙存與憤之激當復如何宇偉之梟腸獍肚有浮於耇輝光億而或施薄竄或止移棘不行肆市之律畢竟處分只誅一逆復而止其可曰天討嚴而王章伸耶刀削妖邪如在簡凶逆如在簡實古今之所罕有也表裏字偉締結驥魯排布醞釀甘爲諸賊之窩主而天討未行鬼誅先及輿情憤惋庸有極乎伏願亟命有司卽行收孥之典及今究得端緖之道惟在翼魯亦願卽爲拿鞫期於得情驥顯之凶肚逆腸自是渠家衣鉢投疏嘗試顯欲立功於逆黨且況曹囚之供尤不覺心寒骨冷臣謂驥顯設鞫嚴問夬正王法宜矣噫三司故紙謄傳依舊以至幺麼七罪人而過費聖心必釋乃已豈意殿下過中之擧乃至此耶治逆之法必須窮査極究拔本塞源然後國勢可安人心可定伏願廓揮乾斷使禍根亟祛亂萌自消噫前吏判洪良浩當其擬薦之初不愜公議而除拜之日晏然行公已見廉義之都喪至若政望之檢擬又有所駭惋者惟彼沈樂洙之年前一疏指意陰險必欲網打搢紳而後已銓曹之不擬官職厥由久矣又況蝨附簡賊干與政望爲擧世指目則尙免黨與之誅誠是意外而洪良浩則有何繾綣難捨之情稱以銓郞之遺望引以爲罪而仍又逐政排擬於淸要之職有若酬勞者然若有一分顧忌之心其敢如是乎至如今番高應觀之通淸尤可見其放恣無嚴之狀臣謂前吏判洪良浩亟命刊削沈樂洙三司之望一竝改正仍施屛裔之典宜矣噫彼左議政蔡濟恭從前負犯果何如而惟我殿下曲庇於聲討之際拂拭於人鬼之關特授三事之職置之具瞻之地者蓋出於建極保和之盛德至意則受其責者固當竭誠圖報百倍他人而一自秉軸以來晝宵揣摩莫非蔑公循私之計前後奏對都是縱恣無忌之習雖以其中一二事言之館閣之選舍檢之職最稱淸華其掄揀之際自古難愼苟非門閥人器十分可合者固不敢擧擬於此而權坪之地處卑微崔顯重之姿品闒茸或以姻屬而冒參焉或以狎客而濫通焉一世驚怪萬口嘵鄙則對揚之方協贊之政固如是乎吳大益贜汚之罪國人皆曰可殺我殿下特施寬典罰止流竄此輿情所以不能無憾於日月之明臺閣所以爭執而不已者也大益卽大臣之婦娚也古人之以公滅私固難責於今日臣僚而如彼重罪不幸近出於姻親則爲大臣者固當泯默以俟公議之如何而不惟不此之爲乃於日前筵席敢曰新案不必爻周贜物不可推給噫此何言也如使鄕案自在贜物不推則大益所犯果是何罪也朝紙一頒莫不駭惋大臣雖急於營護如是奏對者豈非負國家而濟姻私者耶且以向日具庠事對卞之章言之顯有不快於處分之意敢曰臣未知譴罷等罰可以振已頹之網耶云旣以爲此勘不足懲此罪則何不指陳畢說而乃爲此不平之語於告君之辭也彼大臣徒知凌蔑上官之爲頹網而不念慢傲君父之爲罔赦眞可謂責人則明而責己則輕矣夫士國之元氣也我朝四百年待士之禮不輕而重如非干犯惡逆則雖有許多罪過朝家所以施警者只是停擧等罰則實出於可殺不可辱之義而月前郊館動駕之日適有一二士人犯過於大臣之前卽縱隸追捉枷囚刑獄累日經過及其人言喧騰之後始乃放釋噫彼大臣以何氣熖創出朝家所未行之律於士子之身若是其無忌乎噫跡其事爲其何能協贊建極之治平庶政而憚百僚乎伏願殿下垂察焉至於權坪三司之望崔顯重檢詳之選亟命改正吳大益贜汚之罪夬施當律敎曰聽疏至左議政姓名已萬萬怪惑次次聞之言言段段無非禍心如許甘心死黨之習焉敢嘗試雖有此疏十百輩豈撓大臣一髮乎駁擊之似此口氣用於位卑者則曾或見之向大臣豈可逐條論列乃爾以某事某事之不然尤不然爲大臣剖分縷析徒歸於屑越竝且置之近來此大臣之秉軸出於建極之苦心無論東西南北升沈蹇騰惟人是看惟才是抽俱收而咸蓄欲使疆內世臣樂爲之用和光同塵爾果何人乃敢梗化不率敎乎此而漫視泛應則予獨不媿於庭衢八荒胡越一家之殿帖蕩蕩平平之堂扁乎外此一重臣三玉堂之攙及闖擧比右項囈豗猶屬㘭堂之芥舟此大臣旣用之今於掀刮之來若不嚴賜處分何以防他而堲後正言趙鎭井爲先遞差仍施投畀之典又敎曰卿之受人齮齕迄亦支籬至于今日趙鎭井而凌踏備至醜詆無比如使調劑恢蕩之苦心誠意有孚於臣僚鎭井何從而出乎況其疏中滿篇諸條豈但曰詬詈豈但曰吹覓俄於投畀鎭井之敎略悉大意勉卿出膺寧更有他說所冀物各付物順而應之一直念念慥慥於進進之義無貽此時酬應呼燭宣諭言不盡意竝須諒之安心視事事遣史官傳諭于左議政○禁府以趙鎭井長興府投畀啓
정조 14년 · 강
命藍浦前縣監洪檊拿處
정조 14년 · 목
忠淸監司鄭存中狀啓以爲因府啓藍浦松禁事有査聞之命矣蓋此私養山犯斫事藍浦縣監丁遇泰牒報內扶餘居李逸祥昨年斫其祖山丘木發賣鹽漢火木之資者合爲一萬八百七株大如椽小如肘除非稚松皆是毛松逸祥則照律定配論報籌司今因臺啓有此行査之擧本事委折如右所陳今此犯斫旣非封山水使則無可論勘而前縣監洪澣不能檢飭之罪請令攸司稟處
정조 14년 · 강
諭左議政蔡濟恭勿待命
정조 14년 · 목
政院啓言議政府錄事來言左議政蔡濟恭以爲夜伏見別諭下者始知臺言罔極惶懍震悸走伏金吾門外恭俟鈇鉞之誅云仍納命召何以爲之口傳下敎曰此時有難酬應何如是乎安心勿待命事遣史官傳諭仍傳命召事該房知悉又啓言議政府錄事來言左議政蔡濟恭以爲雖伏承勿待命之命踪地惶懍逬出城外乞被金木之誅云仍納命召何以爲之口傳下敎于承旨尹行任曰卿何如是卽爲入城命召仍卽祗受事爾其往傳仍以入城與否知來又啓言左議政蔡濟恭又使錄事來言臣之情踪萬無重入修門之理御符不可城外經宿玆又奉納云何以爲之口傳下敎曰昨日處分傳敎及敦勉別諭何等備說而慰釋則以大臣體國之心決不可如是浼浼況今難於酬應之時又如是困聒大非所知於卿者此時有難多誥更遣承旨傳諭仍傳命召使之偕入雖此時卿若入來則當引接此意卽爲傳諭傳諭左副進去
정조 14년 · 강
申諭左議政蔡濟恭
정조 14년 · 목
承旨洪聖淵書啓略曰臣敬奉聖諭傳諭于左議政蔡濟恭則以爲承宣儼臨旣頒口傳之諭又命還授命召五內戰懍求死不得適當此時不敢以書啓仰暴弸中之懇惟願亟收皆來之命仍降嚴誅云矣口傳下敎曰先自命召祗受仍卽入城過齋後一番箚引承批後如欲出脚則此時酬應誠難矣皆來則姑欲還收卽令史官往傳命召仍傳此意○政院啓言左議政蔡濟恭又使錄事來言今方轉向江村御符之經夜都門之外古例所無冒死奉納云何以爲之口傳下敎曰更遣承旨追往傳授命召仍與偕入前去承旨先爲還來
정조 14년 · 목
政院啓言左議政蔡濟恭又使錄事還納御符請寢承宣皆來之命口傳下敎曰此時何如是乎遣史官更傳命召仍以入城之意傳諭
정조 14년 · 강
以柳鎭恒爲平安兵使備薦也金魯直爲慶興府使口傳也
정조 14년 · 목
命平安兵使節度使依例除授過齋後開政擧行待密符上來辭朝以前授密符袛受諭書過齋後安寶下送
정조 14년 · 강
命左議政蔡濟恭命召遣史官傳授
정조 14년 · 목
政院以濟恭使錄事來納命召啓有是命
정조 14년 · 강
定顯隆園享官塡差之式
정조 14년 · 목
因香室顯隆園忌辰祭受押單子敎以代押此後園所祭享獻官則閣臣銓堂及正亞卿中塡差而求差者勿拘資級典祀官兼大祝堂下閣臣及玉堂中塡差竝給馬盤纏祭物載去太常所屬亦給盤纏載之定例所帶各司支供嚴禁執事二員以附近數邑無論堂上堂下通融塡差事定式
정조 14년 · 강
備局以顯隆園享官給馬盤纏節目啓
정조 14년 · 목
節目顯隆園祭享時獻官大祝給馬盤纏及奉常寺下屬盤纏酌量磨鍊一獻官典祀官兼大祝各給騎卜馬各一匹一獻官以大臣及正一品宗親儀賓進去時盤纏每日二兩從一品以下獻官及典祀官兼大祝每日一兩各以所帶衙門磨鍊以給雖兼數司毋得疊下無錢穀衙門自惠廳出給各司支供另加禁飭一奉常寺祭物載去庫直熟手盤纏每名每日各三錢自惠廳待本司成册磨鍊出給一獻官典祀官兼大祝所帶下隸一依定例名數酌定而盤纏每名每日各三錢自各其衙門出給無錢穀衙門亦自惠廳待各司成册磨鍊出給一驛人馬自所經各邑依例供饋一香陪書吏以戶兵曹書吏輪回差定而盤纏每日三錢自各其本司磨鍊出給一執事二員及預差一員以南陽仁川安山振威龍仁陽城果川陽智衿川九邑守令自本道輪回差定後啓聞地方官如非卿宰則以元定預差待令一獻官典祀官兼大祝旣有盤纏自園所支供之節一倂除減所帶下屬亦給盤纏從前支給饌物之例亦爲除減如是定式之後或有侵責園屬之事獻官以下從重諭勘敎以以此節目知委各該司及本邑俾各依此定式擧行而祭享時地方官雖非執事官必皆前一日進去參班看檢諸事事分付
정조 14년 · 강
以李得濟爲平安兵使備薦也
정조 14년 · 목
備局以平安兵使柳鎭恒身病沈重啓請改差口傳下敎曰依草記施行卽爲差代因該兵使望筒命以首望爲之
정조 14년 · 강
召見承旨洪聖淵京畿監司金思穆水原府使趙心泰于重熙堂命均廳錢六萬五千兩特貸水原府
정조 14년 · 목
予謂聖淵曰朝家申飭何如而偕來承宣不念對揚之道乃反貽弊江村云此豈成說乎聖淵曰驛人供饋謂有前例討食江民云故臣果巖禁追聞驛卒輩不有飭意竟至犯科云惶懍之極不知所達矣予曰當該兵曹馬色郞廳事過後當拿處先以此意分付同副承旨出去偕來都承旨還來事分付驛人馬不必留置江村姑爲還送待大臣入城時待令爲好此意一體分付又謂思穆等曰憫旱之餘得此甘雨民事甚幸矣思穆等曰今朝雨勢比之前日尤爲霈然高燥處亦皆洽足云矣○心泰啓言頃以本府新邑內市廛事大臣諸宰已有收議而臣博詢物議則咸以爲本府雖是三南要路物產素乏雖欲廣集富戶設立市廛實戶之應幕捽難如意須於本土民人中擇其有食根解商業者奠居於邑底從多少受本錢興利資生云云以此物議參互事情綽有可據亶合一試而不貲錢貨實難辦出臣意則毋論某衙門劃得無邊錢五萬兩以十一邊放債之例付諸都下有富名願受者使之取殖則歲收利條當爲五千兩定以三年之限恰得一萬五千兩邊錢然後竝與本錢五萬兩收納其在募民制產之方庶爲一大助第伏念目下應募已五六戶次第願屬者亦未知爲幾何每年利條五千兩逐歲出給則初頭分受數甚零星將無拮據之望放債元錢五萬兩外加貸利條一萬五千兩趁此時一齊區劃於應募之類使之隨力經紀而不必設立廛名其所手販有若雜興成行貨商貿賤賣貴隨時料理則新治亦期完聚矣且造泡寺僧徒之生涯極爲凋殘一體酌量分排作爲紙鞋本錢辦利資生則合有沾漑之道事批旨內就議左右相出擧條以入事命下矣臣敬依下敎就議則左議政蔡濟恭以爲經紀極有條理固當依所陳施行至於錢物似於均廳及禁御兩營關西別餉庫酌量分排恐合事宜云右議政金鍾秀以爲今此水原倅所奏彼此取舍之際儘皆中窾六萬錢貨雖似不些三年之內還他原數則可無延拖消瀜之慮依所奏施行恐合事宜至於錢物分排待擧條啓下依左相言就均廳及禁御兩營關西別餉庫可以斟量裒益而其中均廳錢雖似體重不但多年贏縮之數比初累倍而已京各司借用限十年還償自昔年已有成例則況此莫重所須之數年內還本似無持難之端云矣敎以禁御而營遺儲不敷云別餉庫遠矣以均廳錢全數劃給均錢雖自異限年當還充此非違越定式以此意分付該廳
정조 14년 · 강
命左議政蔡濟恭命呂遣史官傳授
정조 14년 · 목
政院以濟恭使錄事來納命召啓有是命又以濟恭使錄事來納命召啓口傳下敎曰更遣史官傳授
정조 14년 · 강
詣璿源殿展拜仍詣景慕宮展拜
정조 14년 · 목
具翼善冠袞龍袍乘輿出月覲門政院啓言今日動駕時承旨當爲備員而左承旨李益運牌不進右副承旨金履成謂有情勢纔已徑出何以爲之命許遞前望入之以李得濟李敬一批下至泮橋前降輿乘輿入宮門至齋室門外降輿入齋室少頃詣版位行展拜禮入齋室改具遠遊冠絳紗袍詣宮內奉審省器訖仍詣省牲位省牲出齋室門乘輿出宮門右議政金鍾秀啓言北伯拿問已蒙允矣自該府事當卽爲擧行而前此拿問以賑政未畢有待畢賑擧行之命北道節晩畢賑尙遠請依此例擧行從之至泮橋前降輿乘輿命祗迎儒生捧擧案以來入月覲門還內
정조 14년 · 강
召見下直守令于熙政堂
정조 14년 · 목
敎以未下直守令一司除署經○承旨李晩秀啓言平康縣監徐敎修七事中一條漏而不奏請推考從之又啓言利城縣監金載仁奏對極爲屑越所當重勘而本院請推之外無可施之罰何以爲之命拿處
정조 14년 · 목
箚略曰伏聞有景慕宮展拜之命此月又屆聖慕如新而適値仲朔之享祗行牲器之省以班行則大臣理宜陪扈以本宮則都提擧禮當奔走而臣於再昨筵退之後寒熱忽作痰積衝上雖欲趨赴萬無其望伏乞將臣本宮都提擧之任亟賜變通批以愼節殊用奉慮未參何傷卿須安心勿辭仍命遣史官傳諭
정조 14년 · 강
敍侍從堂上堂下罷散人
정조 14년 · 목
前承旨曹遠振前大司諫尹行元李敬一洪秉聖前司諫李運彬前獻納李永穆尹序東林道浩李尙度李太亨前執義李普天李東稷前掌令安鼎大高應觀許晪前副校理金啓洛崔顯重前正言李錫夏朴師默鄭晩錫前持平權儐李敬心前應敎成德雨前修撰成種仁前副修撰金熙采竝敍用
정조 14년 · 강
遣承旨馳詣景慕宮奉審以來
정조 14년 · 강
召見戶曹判書鄭民始于映花堂
정조 14년 · 목
民始啓言今春因其人貢人所懷癸卯以後內局進排炭燒木卽令度支給價此後方便之道指一釐正事判下矣曾前進排者便同一時別貿其所給價不可推諉於惠廳故自臣曹方欲磨鍊以給至於此後方便之道燒木則旣承除減之命只就進排炭每年磨鍊給價而此非加定貢物則不當添付於惠廳元貢及戶曹兩西條勢當依別貿貢價磨鍊自臣曹每年都給似合事宜請以此定式施行從之
정조 14년 · 목
禁府啓言李弘源笞五十收贖解見任別敍而功減一等笞四十收贖附過還職放送金在明韓光迪各杖一百收贖告身盡行追奪而功減一等各杖九十收贖奪告身四等放送尹致性杖一百收贖告身盡行追奪流三千里定配而功減一等杖一百收贖告身盡行追奪天安郡新恩驛徒三年定配請依例押送允之
정조 14년 · 강
召見時原任大臣閣臣藥院提調于熙政堂判府事徐命善李福源都提調金鍾秀提調吳載純一提學鄭民始檢校直提學徐浩修直提學金載瓉原任直閣徐鼎修鄭東浚鄭大容檢校直閣李晩秀尹行任
정조 14년 · 목
承候故也○判府事徐命善曰臣等伏聞王大妃殿有欠和之節近日則快臻差復乎予曰以暑氣數日欠和尙未復常矣仍命昨日入侍醫官進前議定湯劑醫官李翊臣等請以加味六和湯前方中減厚朴六分加入檳榔一錢日再煎進命依此煎入予曰近以左相事不勝其酬應臺章云云莫非挾雜黨私之語是豈成說卿等見其疏本乎命善曰臣果得見而大體非無根之說矣判府事李福源曰臣則聾瞽未能詳知而似無詬辱之說矣予曰臺疏姑未賜批吏議何從而得聞有此陳疏此必承史中漏通承旨筵退後問于史官等以啓此後凡朝臣疏箚承史外切勿示他人或値齋留院捧納時承旨外切勿追示於新來承史○進賀副使徐浩修啓言廣興主簿柳得恭臣行中啓請帶去錢穀衙門郞官之屢朔癏曠可悶請令該曹閑司相換從之
정조 14년 · 강
罷承旨徐邁修洪聖淵趙衍德職
정조 14년 · 목
敎曰貽弊江民旣登於大臣納符之啓大臣則雖似泛言必然之弊而問于承宣果不無不能嚴束之罪自首雖與掩置有異外此近日做錯不一而足其中最大者閫任徐遞非承宣所可參聞則以平安前帥病不得赴任之意忽入微稟此而泛看喉院將行廟堂之事所關誠亦不細當該承旨該房承旨竝罷職
정조 14년 · 목
時秀以平山府使李潤禧聞親病一邊報營一邊送符兼官仍卽發行狀請罷黜其罪狀令攸司御處敎曰親病徑出禁直猶不爲咎況外任乎本府雖曰兼營將旣非面看交代之邑則在常時無礙許令往來獨於情理切急之行有此罷拿之請此路一開諸道擧行必有眩惑該道伯推考原狀啓還下送
정조 14년 · 강
遞承旨徐瀅修尹行任洪義浩
정조 14년 · 강
有政吏曹參判李秉鼎進
정조 14년 · 목
以南涑爲正言李文爀爲平山府使○因漆谷府使望筒敎曰武臣堂下積滯莫若近日今番則以堂下擬入該府使望筒改擬以入敎曰爲其疏通以參上中擬入則當於有履歷人中差送況雖小難治之邑乎更令擬入○以徐有秉爲漆谷府使
정조 14년 · 강
以趙宗鉉洪明浩李祖承柳甲基李益運金履翼爲承旨前望也祖承甲基尋遞
정조 14년 · 목
祖承違牌甲基在外故也
정조 14년 · 강
吏曹參議李勉兢疏陳母病乞遞賜例批
정조 14년 · 목
敎曰雖於坐齋之時特念敬禮之義鎭日以卿事不得不酬應大非所知於卿者況日前敦諭何等隆摯鄭重則卿見此而身不自有進進無却顧底意卽常分人情之固然而今乃反是自家中往金吾自金吾往城外自城外往江榭一節深於一節邁邁愈往愈甚於是乎卿不免俗臼樣子予之所準惟有必致二字如是之際上下相持徒煩聽聞卿須卽日入城仍卽簉朝聽予面諭事入侍承旨傳諭于左議政與之偕入○政院以左議政蔡濟恭使錄事來納命召啓敎以傳諭承旨傳授
정조 14년 · 강
左議政蔡濟恭陳疏賜批
정조 14년 · 목
疏略曰臣中書三載百悔交積撮以數之其罪有三噫輔相之任冒沒承當斷無是理而妄自附於身不自有之義蠢蠢然進晏晏然仕臣罪一也臣拜命以來雖仰恃吾君賴以爲命然顧其身則子然無儔而立身不改規度嫉惡不減分數冬葉之霜可立以待其身之不自謀於謀國何哉臣罪二也臣於近日或箚或奏乞解匪分之職臣何嘗不見幾而所不能者惟不俟終日臣罪三也臣有此三罪趙鎭井之疏理應然也夫以權坪之簪纓世族操履端雅崔顯重之人器文學蔚爲翹楚或謂之卑微或謂之闒茸臣之所親無不被臣之毒揠折摧偃無一人完者今乃以亡婦之三從娚歸之姻婭童穉而素期待目以狎客臣之以人事君之苦心適足爲陷人之階梯良亦悲矣吳大益事臣之所奏何嘗以大益爲不犯難逭之罪以臺閣執法之論爲不可也哉竊以爲朝家如欲焚錄則禮錢所納必一一還推然後準給於參錄之人遂焚新案則朝廷事體方爲得當而今則不然民庫之報債與公下者及各坊防役城池公廨所修補累萬兩竝許勿論假令於曾納四五百兩之人只以百數或未滿百數之錢給之而曰公下無處可徵不得如數還報云爾則公下卽公家所用也公家之以是爲令不亦疲惱苟簡之甚旣錄而旋焚者果可懣然心服乎臣與右相異見亶出於古人推車之義而不敢顧微嫌瑣節者良有以也誠不見孚致人滋惑反己而已更復何說臣之論具庠疏中句語不過信手寫去略效古人文法不料亦入於摘抉之科至加以人臣不忍聞之目世道之危險何至此也至若囚禁儒生事臣於華館動駕之日臣病未參班入敦義門內有不着上袍者二人交臂立於轎旁一則扇遮半面一則口橫烟竹所帶權頭喝令去竹則橫竹者斥呼臣姓名曰吾豈見渠而去竹乎於是權頭不勝駭憤使從隸捉囚二人臣則默然而已還家之後獄署修納囚徒卽金觀淳金炳星也臣不知其何許人欲待朝決放夜可三更獄吏告急曰學儒數十餘人方欲掊碎獄門高聲而喝曰若不放出二人吾輩當殺獄署官員云臣於是驚駭卽以二人移送秋曹翌朝聞之炳星卽敦寧參奉金世根之子觀淳卽東部奉事金履毅之子而橫竹悖說者觀淳是已又聞學儒方發通詬辱臣頗緊臣方擬具由草記以請嚴繩見囚者金世根來見臣所親乞哀甚摯其言煞有見識況炳星初無開口遮扇而已特以與觀淳交臂故竝及於囚也臣果卽放聞世根於敦寧府直所笞其子於衆隸所覩之處此可謂盡父兄之責也居三日聞觀淳之老祖抵書於臣所親者有曰家有悖孫臣竊念近世士夫敎子敎孫全不以禮律任其爲悖爲頑一觀淳治不治無與於敎化無寧使其祖自治之臣於是又放觀淳臺疏之乃以可殺不可辱爲言何也夫不可辱者指士論之人而言也白晝街路之上單衣吸草斥呼大臣者亦莫敢誰何則從今以後以儒爲名雖作百千般悖戾難赦罪過居廟堂者熟視無言方爲得耶雖然右項論事猶屬就事論事至於起頭所云云此是戊申洞諭後廷臣之所不敢不信者而容易說去無少忌憚臣何足道恐傷王言悲泣之外更何言乎臣衷情至悲踪跡至危逬出江郊日夕俟譴御符奉留尤非私義之所敢出淸齋十日日事呈納仰煩酬應臣罪至此尤無所逃至若承宣偕來別是異數負罪如臣安敢當此禮也伏乞亟遞臣見帶相職仍治臣前後罪戾批以過齋待朝才宣別諭卿辭疏踵至其推讓而引避乃至於此不勝爲卿介介卿思之遭逢如此委畀如此而以一時不虞之躗說反忽物各付物之義者得無有愧於古人進思盡忠乎卿之不媚於世夫夫之所知三載中書殆無一月安於朝固勢耳今若隨人雌黃便欲一一應接雖以卿之康莊精力恐不暇於奔命而適副異趣者擯擠之詭計不惟在卿無益將使辛勤綣繾之從來費力歸他鬱卓越則是卿不免負予卿寧忍爲是耶疏中陳列豈待卿言而照悉至於儒生事以尊朝綱之義別欲査究觀於卿言可感恢量且渠祖渠父聞已扑敎書乞云爾則今不須追提但數十學儒之夜中成群往獄外作此駭擧其爲貽羞章甫豈細故也此而不治諸生之羞何以洗之自此大官亦何以行大官之事乎方令廟堂可勘罪名論理稟啓此非徒爲卿也槪爲朝廷也爲賢關也大抵夜禁不特法典所在自有一部丹書此禁未嘗放過直提學以下例皆在應執之中則昏夜白徒往來如是無難事旣登徹豈可歇看亦令廟堂査出伊夜巡邏營門一體草記勘科外此多少非一批可旣況所準擬之者期於勉出而後已卿須諒此當日入城仍卽造朝仍敎曰此批答偕來承旨傳諭期於偕入○政院啓言左議政疏批偕來承旨傳諭事有命而偕來承旨趙衍德才已罷職何以爲之敎以左承旨進去又以左議政蔡濟恭又使錄事來納命召啓敎以待偕來承宣傳批後附奏命召又至訝惑轉甚遣史官傳授仍以此意先爲傳諭○前承旨趙衍德書啓略曰臣敬奉聖諭馳往傳諭于龍山坊左議政蔡濟恭所住處仍傳命召則以爲淸齋纔罷之際特降別諭承宣齎傳十行辭旨諄複丁寧臣五內崩迫直欲鑽地以入而不可得也今臣所遭之決不當抗顏冒出不特臣自知之擧世皆知恩禮豈不知感激分義豈不知怵惕而徒以感激怵惕之念不顧四維之重則其爲世道之害容有旣哉轉動無路有死而已惟願速被金木之誅云矣敎以當觀疏批後去就更有敦勉之擧矣
정조 14년 · 강
備局以當該學儒施罰啓
정조 14년 · 목
備局啓言左議政蔡濟恭上疏批旨內學儒之往獄外作駭擧者可勘罪名論理稟處伊夜巡邏營門一體勘科事命下矣招問伊日獄署留司員役則皆以爲伊日人定後學儒十餘人來到本署大門外以爲見囚之儒生乃是中學掌議又是疏廳疏色言于汝之官員送言于大臣放送爲可云故告于入直官則以爲大臣所囚不敢擅放云以此言于學儒則學儒許久爭難之際咆喝威脅之言固多端而最駭悖之言或以爲汝輩自學宮捉來打殺則汝將奈何云或以爲吾若掊銷而奪去則汝將奈何云其時署吏不堪諸儒之困拶狌告大臣之際增衍分數以爲驚動之計者容或無怪學儒輩齊進獄署門外欲爲奪出獄囚之計者已非士子之行至於掊銷等語亦係駭愕悖妄之語請首倡限己身停擧隨從諸人限十年停擧之意分付成均館當該獄署吏及學吏等諸下人之隨往者分輕重科治之意分付刑曹學儒輩群往旣在人定後則夜禁之不嚴可知當日巡邏營門大將爲先從重推考當該字內牌將以下各別決棍之意分付該大將允之
정조 14년 · 강
施大司諫沈煥之譴削掌令黃樟刊削之典
정조 14년 · 목
煥之陳疏略曰今日宗社之讎賊未殛而西岡之松栢將拱君臣之冤憤或渝而新廟之禴祀幾陳矣討復之論發於天命人彝之所固有而殿下所以處之者有咈於大公至正之義凡在賊邊則罪騰萬口而掩覆包囿之議出三司而周遮防護之惟慮(刀削)兇黨之不育也在國邊則搢紳之伏闕討賊者命門將而持劍劫逐之章甫之抱疏叫閽者走部官而攔街歐散之惟慮忠志之不懈士氣之或長也嗚呼聖明之世乃有似此氣像乎(刀削刀削(刀削)夫有賊而不討國無刑政也有讎而竝生人無倫紀也國無刑政則亡人無倫紀則禽獸矣今北面於殿下之庭者入則有宮室妻妾之奉出則有冠冕車馬之儀獨奈於國將亡而莫之恤人將禽獸而不之恥乎雖然庭臣則歸視其私猶有狃安全軀之志惟我殿下何忍以祖宗艱大之業任其淪陷於澒洞黑窣之城也臣中夜繞壁莫得其說則又私語于心曰聖人天也春生秋殺各有其時將有所待而然乎抑又恐殿下一日包容則生出一種兇黨二日包容則又生出一種兇黨愈遲而愈生以至於寔繁其徒潛伏瞥起卒能禍國而後雖殄滅其種亦奚益於快讎救國之圖也哉殿下如以臣言不信盍亦觀於簡驥二賊已著之跡乎殿下之方洗拂簡賊也洪恩可浹其骨髓寧復疑其仍套宇偉之排布粧出驥顯之兇疏乎嗚呼天討不行而大義不明人心益陷承烈則(刀削)暋不畏法乃敢抗疏自辨跡實近於龍斷之左右李文德則私有近郊之林巒敢沮貳極之禮葬而居然擁銊於雄閫揚揚若無罪者趙圭鎭之冒赴西閫國綱之解弛足爲寒心及渠遞歸遽擬禁旅之帥仍廁捕將之前望汲汲若償功者然此在聖人救世立法之道尤合天討之亟行(刀削)昭揭大義以壹人心作其忠讜感慨之氣夫然後國勢可以奠安世臣可以全保以殿下聖明豈有遺照於此乎臣竊惑焉又於近日伏見龜顯等七罪人直以聖旨一夕盡放而喉院之臣不知法府之官不聞苟如是則國家之建官分職各有所守者將何用哉但有禁中之一小臣奉標信而出則萬事皆可行也殿下縱欲快一時之聖志獨不念啓後弊於無窮乎伏乞殿下先將龜顯等七罪囚還付法曹而(刀削)諸賊名在臺閣之論啓者竝賜允從嚴飭王府覈其情節拔其根窟宋樂洙宋樂洙三字墨抹以下趙圭鎭設鞫得情以伸王法李文德刊名仕籍俾不得齒人類圭鎭文德注擬之銓官亦施削職之典且臣於一二臺臣處分之時竊爲聖朝不勝憂嘆也前承旨權裕疏本臣雖未見槪聞其語猶是士論也當此風氣軟靡之時能懷抑陰扶陽之志固可尙矣況裕卽一疏賤之臣也身無言事之任而不避越俎之譏甘受踰嶺之譴豈直爲黨習所使而然乎但其言不叶於聖意以爲挾帶黨私而罪之則已矣自後臺臣輒請宥釋者亦各爲職責耳於裕何罪也殿下雖不從臺臣之言仍又加律於裕則過矣竊恐大聖人物來順應之道不知是矣苟使大官縱恣無忌而臺臣熟視緘口則世道何如也朝象何如也凡臺臣言事自上只觀所言之是否不當疑其心之公私也前正言趙鎭井所論亦有臺閣風采不宜遽加摧抑至於遠竄也伏願聖明特回轉圜之量卽將邇日以言獲罪之臣竝賜宥敍批以無論挾私右黨事關處分曰可曰否猶屬言事邊而爾疏則外似匡救其實偏論豈可例批乎上款論人處武弁亦士夫輕加似此之目豈成說銓官又何可罪爾則爲先施以譴削之典○樟陳疏略曰嗚呼丙丁以後十數年之間梟獍心腸互相糾結鬼蜮情狀前後和應必欲無國而後已君臣上下之所以處此變者當其亂逆之初出始雖驚憤而明張及其歲月之寢遠每患玩愒而悠泛(刀削)元惡大憝俱斳當律至於甲辰秋逆變卽窮天地亘萬古所未間之劇逆凶賊而适例猶斳凶孼尙存由是而義理益晦賊徒日熾丙午之禍變又出(刀削)宇偉之尙在地上醫媼之俱未盤覈於是乎王綱轉益解弛亂賊無所顧畏致使逆如在簡凶如驥顯者積有醞釀乘機闖發表裏賊偉締結凶魯指劃天地甘作窩主於諸賊揣摩夙宵秪欲立功於凶魁至於秋曹諸囚之供而公肆誣逼思之骨冷或鬼誅先及而諸子之收孥猶斳或海島薄逐而肆市之極律不擧以至於承烈之罔赦而偃息自如七囚之極凶而放釋無難古今天下寧有是耶伏願廓揮乾斷亟行天討焉且臣於近日事竊有所心寒膽掉者向者洪秉聖諫長時一疏何其陰慘閃忽有不忍正視也假托討逆而遣辭巧慝細究旨意則精神骨子全在於爲偉簡右袒者也其曰宇偉之指劃者何事簡驥之綢繆者何說云者是明言無是事無是說也其曰鞫招昭在顧瞻已著云者是明言宇有鞫招而偉無是招也其曰箚奏迭陳誣逼難逃者是明言兩相箚奏勒歸誣逼也其曰義理則仍至忠逆之莫分者是謂懲討義理之不分明也疏末忽說酒禁之弊而其曰擧國如狂者是寓義於酒而歸一世討逆之人於如醉如狂也苟非然者則百人雖請禁酒而以渠崇飮何敢陳請又況世多不飮之人則何可以擧國若狂四字厚誣一世也渠是簡賊同閈之友逆偉輸心之客而常懷畜憾之心每思陰護之計恃其時日之稍久闖呈立幟之凶疏自以爲上天可欺慝謀潛售而公眼自在魑形難逃此豈無文一秉聖所可獨辦者哉此而置之則大義益晦凶黨愈肆將不知幾箇秉聖接跡而起臣謂洪秉聖亟令王府拿鞫嚴問期於得情斷不可已也因此而又有駭惋者吏曹參議李勉兢以渠地處驟陞淸要雖是偉簡兩賊之吹噓而渠若有一分人心則固宜革心改圖斥絕之不暇而昨冬驥簡事出之後課試泮題詩曰今日之事何如賊曰佯應曰諾設爲問答顯有譏訕朝廷口然心不然之意國言喧騰至今未已而又於歲首獨政敢以偉賊血黨六七年枳塞之尹在醇不議僚堂肆然擬檢於亞諫之望一何放恣之甚也臣謂李勉兢銓部國子之望一幷改正仍施屛裔之典明示不與同中國之意然後奸萠可折世道可靖矣批以上款不允洪秉聖事論人何若是齷齪況架鑿於句語之意不到處仍成重案世豈有如許毒手勸爾爲此者足做如許句語矣李勉兢事爾言尤不滿一笑疏語之抉摘猶非美俗況以題義勒成題外之罪吁亦狡矣爾以起廢之蹤乃敢受人囑托爲此駭悖之習如爾者宜投有北以息鬧端而旣蘇而枯反涉干和亦豈爾樂爲深軫矜憫之意薄施刊削之勘俾爾圖所以自新之方
정조 14년 · 강
命加設訓鍊僉正二窠兩營從事官自辟以參上諸窠通融爲之
정조 14년 · 목
兵曹啓言禁御兩營從事官換作實職自該營參上實職中自辟差出事已爲定式請訓鍊僉正二窠加設以兩營從事官自辟望擬入而望單子以某營從事官歧懸註敎以此草記誤矣從事官二窠移作實職則今此僉正二窠之加設云云雖似然矣至於以此加設之窠仍作從事官例帶之銜寧有如許政格乎加設事依施該營自辟則參上諸窠中通融爲之事分付
정조 14년 · 강
命廟堂一兩日內擬薦北關伯
정조 14년 · 목
敎曰觀於道狀今則北路賑事漸至就緖須於今月內差出可以來月下去此意令廟堂知悉一兩日內擬薦瘡痍之餘蘇完之責專委於道伯而目下夙宵祈祝惟在屢豐二字宜求一路福星此意一體知悉
정조 14년 · 강
命金孝建定配傳旨以削職改付標
정조 14년 · 목
平安監司沈頤之以罪人金孝建到配馳啓敎以渠以多年近侍之人無論下裝擔機名登於道狀用加倍之律有此定配之擧而侍從同罪者罪止罷職則於渠雖欲用加加倍三四加倍其律不至於定配然則合有參恕之道以削職原傳旨付標配文還下送
정조 14년 · 강
命別軍職朴思弼汰拿
정조 14년 · 목
敎曰問安所重關係何如則無端紛聒於政院道上致煩聽聞之訝惑政院亦以此啓辭渠輩事萬萬駭然當該入直別軍職爲先汰去拿問處之出番人事勢無怪分揀專由下輩所爲令攸司嚴治
정조 14년 · 목
禁府啓言全羅前監司閔台焃原情以爲向日御史崔顯重之歷入全州府也判官尹光護以下處事轉致葛藤故以營門治公兄之意倅喝於御史御史旋卽嚴刑公兄故果不疊治至若軍務事外擅請記過元無已例而今此陪吏乃以判官酬酢之支煩替請公兄記過此便是記過判官也御史固體重守令亦命吏況其陪吏郞本營營吏御史過境之後初無忌器之可論故分付懲治事實不過如斯而乃以曲循雪憤反損體統等語歸咎而有若偏護本官者然眞所謂怒室色市者云矣請議處敎以以御史之事刑治御史之陪吏曰以無忌器之嫌者當句內不但語不成說該吏之非軍務而請記過如無其例則御史在營之時何不言送後推治瞰其還程殆若爲本官雪恥然者已萬萬駭然供中御史雖重守令亦命吏云云其說尤無倫脊御史卽奉命之人也揆以體統當居監司之上而判官以監司之屬吏有面喝御史之事此何等無於前之駭擧則不能登時狀罷乃反右袒替治者亦可謂知事面乎今此置對之擧出於尊朝綱之意則縱有不愜於御史焉敢以如許噴薄之說張皇煩陳於爰辭乎監司事難免罪上添罪以此從重勘律以聞又以文化前縣令徐命存松禾前縣監尹載伋原情啓言觀其所供以秉草轎爲言此與轎下裝無異當依新頒定式施行而頃因備邊司草記旣施罷職之典請勿論敎以爲守令而以侄爲閣臣以父爲道臣則有法不憚有令不從上營亦不敢開口說罷黜二字乎如許不小心之類何擇錯認與否乎罷職亦輕矣竝施不敍之典仍爲放送又以藍浦前縣監洪檊原情啓請議處敎以私山私賣不是大罪遞歸亦在盡賣之前云爾則合有參恕之道分揀放送又以咸興前判官兪漢敦原情啓請刑推得情敎以除刑推議處以草記擧行仍爲照律以聞又啓言依下敎姜世綸功議各減一等杖九十收贖告身盡行追奪徒二年半定配
정조 14년 · 강
飭刑曹嚴治中官下屬
정조 14년 · 목
該曹啓言卽者盲人李春元來告內需司庫直宋元甲邀置雜術人金義曄或稱療病或稱禱神書符汲水多行妖誕之事云故宋金兩漢捉來嚴査則其所納供一如所告義曄自臣曹照律嚴杖定配于金海府元甲則亦爲嚴杖當該次知中官常時不能檢飭之罪在所難免請令該府拿處允之敎以內需司所屬有此接置如許雜術之類所爲痛惡無論罪之輕重事關雜術則旣聞之後豈可尋常處之當該次知中使爲先刊名內侍府司屬所犯不可杖百而止爲先嚴刑取招又啓言因重林前察訪李潤堋供辭有中官下屬嚴加照律之命矣濫騎中官下屬奴成之捉來査問則渠之上典濫騎時敺打驛卒從中作弊之狀箇箇遲晩杖一百永春縣徒三年定配卽爲押送敎以申飭之下中官下隸乃敢如是犯禁尤萬萬痛駭爲先加刑一次定配而各別嚴飭加刑以懲無嚴之習
정조 14년 · 강
推京畿海西兩道伯
정조 14년 · 목
原春監司尹師國狀啓以爲連接金城等兩邑所報則西北流民探訪還送者爲二口自他道探訪過去本境者爲三十六口其饋飯之方顧恤之道連加嚴飭敎以原伯則自春初至今如是登聞而京畿海西更無擧論其間如無刷還之類亦當以盡爲擧行緣由有所登聞無一言皂白兩道伯推考事令廟堂行會
정조 14년 · 강
咸鏡監司李秉模以南北關分賑形止馳啓
정조 14년 · 목
狀啓以爲明川以南四月終巡分賑狀今纔齊到而飢口之比中巡減爲十一口飢口穀數幷開坐于後○利城縣飢口六百七折米十四石十一斗六升救急鹽四石七升端川府飢口四千七百七十四折米一百十三石三斗三升救急鹽九石八斗二升零甲山府飢口二千六百四十六折米四十一石七斗三升三水府飢口四百二十七折米十一石吉州牧飢口一千八百六十四折米四十五石三斗五升○粥田米一石一斗六升零太六斗六升零鹽一斗六升零○巡間救急折米七石十斗五升零鹽九斗七升醬一石十四斗九升零藿十五同八注之明川府飢口一千五百十五折米三十六石一斗三升○巡間救急折米十石十斗鹽三石四斗六升零醬二石四斗五升藿六同三注之城津鎭飢口二百二四折米五石九斗一升○粥田米一斗六升零太五升零鹽二升○巡間救急折米三石四斗醬二斗四升零藿二十四注之零已上飢口一萬一千五十七折米二百六十七石六斗一升粥田米一石三斗三升太七斗二升零鹽一斗八升零巡間救急折米二十一石九斗五升零鹽十七石八斗二升零醬四石六斗八升零藿二十一同三十五注之零又狀啓以爲穩源興三邑四月終巡之報今纔齊到飢口比中巡加爲九口飢口穀數開坐于後○穩城府飢口三百三十三折米八石十斗六升○巡間救急折米四石六斗六升藿一同十六注之零慶源府飢口三百六折米六石十三斗四升○巡間救急折米四石五斗一升鹽十三斗一升零醬九斗五升零慶興府飢口九百九十六折米二十五石十二斗七升○巡間救急鹽二石三斗醬一石六斗已上飢口一千六百三十五折米四十一石六斗七升還賑民巡間救急折米八石十一斗七升鹽三石一斗一升零醬二石五升零藿一同十六注之零
정조 14년 · 강
平安監司沈頤之以分賑形止馳啓
정조 14년 · 목
狀啓以爲見今麥農次第登熟拖至念後擧將收穫隨其民力自今巡已有撤賑之處宣沙鎭以之次邑屬鎭十四巡賑資自願專當故拔去賑案中列邑鎭飢口穀數修成册上送○尤甚邑義州府飢口八千二百八十一折米二百四十八石十四斗九升醬二十二石二斗九升零○粥小米九石十斗三升零太四石二斗五升零鹽一石一斗五升零龍川府飢口二千八百二十六折米八十二石三斗六升醬七石四升零○粥大米二石八斗五升零太一石十三斗二升零鹽六斗六升零朔州府飢口一千八百三十七折米五十四石三斗一升鹽四石十斗七升零○粥小米一石十一斗二升太一石三斗三升零鹽二斗七升零昌城府飢口一千五百二十二折米四十四石三斗七升醬三石十一斗六升零○粥小米一石二斗九升零太一石二斗九升零鹽二斗五升零龜城府飢口三千一百七折米九十二石十斗鹽八石二斗六升零○粥小米五石一斗八升零鹽七斗六升零寧邊府飢口四千六百五十折米一百三十六石一斗二升鹽十一石十斗七升零○粥大米七石六斗一升零醬十三斗九升零藿一千一百六十二立零成川府飢口四千一百七十四折米一百二十三石二升鹽十石十斗三升零○粥小米六石十一斗零鹽八斗三升零雲山郡飢口一千八百三十四折米五十三石十三斗八升鹽四石十斗零○粥小米二石十四斗二升熙川郡飢口五千六百五十五折米一百七十石十二斗二升鹽十五石四斗六升零○粥小米九石八斗一升零鹽一石一斗九升零順川郡飢口九百七十四折米二十七石十一斗四升鹽二石四斗五升零○粥小米一石七斗升零鹽二斗九升零藿二百四十三立零德川郡飢口一千一百四十二折米三十三石二升醬二石十一斗九升零○粥小米一石十一斗六升零寧遠郡飢口二千一百七十一折米六十五石七斗三升醬五石十二斗九升零○粥小米三石九斗八升零鹽六斗五升零孟山縣飢口一千四百八十六折米四十四石八斗四升醬三石十四斗三升零○粥小米二石七斗一升零醬四斗四升零藿四百八十五立陽德縣飢口二千二百九十六折米六十八石六斗一升鹽六石四升零○粥小米三石十一斗六升零鹽四斗五升零殷山縣飢口一千四百五十四折米四十一石九斗六升鹽三石七斗二升零○粥小米一石三斗八升零太十四斗五升零鹽四斗三升零魚川驛飢口一百六十一折米四石十三斗鹽六斗五升零○粥大米四斗零醬四升零藿四十立零麟山鎭飢口八十八折米二石十斗九升醬三斗七升零○粥小米一斗六升零太七升零鹽一升零淸城鎭飢口七十二折米二石三斗三升鹽三斗零○粥小米一斗八升零鹽一升零天摩鎭飢口一百二十二折米三石九斗九升醬四斗八升零○粥小米一斗八升零太一斗二升零鹽一升零昌洲鎭飢口五十六折米一石八斗九升醬一斗九升零○粥小米七升零太五升零鹽九合零恃寨鎭飢口四十二折米一石三斗六升醬一斗六升零○粥小米五升零太五升零安義鎭飢口一百八十八折米五石九斗二升醬七斗四升零○粥小米二斗七升零太一斗八升零鹽三升零委曲鎭飢口一百八折米三石二斗三升鹽四斗零○粥小米二斗五升零柔院鎭飢口五百八十一折米十七石五斗九升醬一石八斗一升零○粥小米八斗六升零太五斗八升零鹽五升零寧城鎭飢口四百二十八折米十三石二斗四升醬一石三斗零○粥小米五斗五升零太五斗五升零鹽一斗一升零兔城鎭飢口一百七十八折米五石四斗九升鹽七斗零○粥小米二斗六升零太一斗七升零鹽三升零玉江鎭飢口五十七折米一石十斗三升醬二斗二升○粥小米一斗三升零鹽一升零水口鎭飢口五十二折米一石八斗七升鹽二斗一升一合○粥小米一斗三升零鹽八合零靑水鎭飢口九十八折米二石十四斗四升鹽三斗九升零○粥小米一斗太一斗四升零鹽二升方山鎭飢口八十五折米二石八斗八升鹽三斗五升零○粥小米二斗一升零鹽一升零仇寧鎭飢口一百二十五折米三石十一斗鹽四斗九升零○粥小米一斗五升零太一斗五升零鹽二升零幕嶺鎭飢口三百二十七折米九石十一斗一升醬十二斗八升零○粥小米八斗零鹽六升零植松鎭飢口三十九折米一石一斗一升鹽一斗二升零○粥小米八升零鹽三合龍淵鎭飢口十三折米五斗六升鹽四升零○粥小米三升乾川堡飢口八十五折米二石八斗四升鹽三斗四升零○粥小米一斗二升零太八升零鹽一升零大吉號里堡飢口三十七折米一石一斗醬一斗三升零○粥小米四升零太三升零鹽五合零廟洞堡飢口二十六折米十一斗八升醬一斗零○粥小米四升太二升鹽四合於汀灘堡飢口二十三折米十斗二升醬八升零○粥小米二升零太二升零鹽二合零雲頭里堡飢口四十四折米一石四斗九升醬一斗七升零○粥小米六升零太四升零鹽七合零甲巖堡飢口五十二折米一石八斗七升醬二斗一升零○粥小米八升零太五升零鹽八合零○之次邑鐵山府飢口五百二十七折米十五石二斗八升鹽一石四斗二升零○粥大米六斗九升零太五斗二升零鹽一斗三升慈山府飢口一千五百八十折米四十五石七斗二升鹽三石十二斗四升零○粥小米二石六斗六升零醬四斗七升零藿三百九十四立楚山府飢口一千五百四十四折米四十四石九斗五升鹽三石十一斗七升○粥小米一石十斗七升零太十斗三升零江界府飢口三千一百八十二折米八十六石四升鹽六石八斗九升零○粥小米四石五斗四升醬九斗五升零藿七百九十五立零渭原郡飢口一千四百七十九折米四十二石十三斗三升鹽三石九斗七升零○粥小米二石四斗七升鹽一斗四升零江東縣飢口一千七百六十八折米五十一石三斗二升鹽四石五斗二升零○粥大米一石五斗七升零小米一石五斗七升醬五斗三升零藿四百四十二立牛峴鎭飢口一百七十五折米五石二斗五升醬六斗七升零○粥小米四斗二升零鹽三升零車嶺鎭飢口二百六十八折米八石二斗四升鹽十一斗零○粥小米四斗二升太二斗六升零鹽五升零阿耳鎭飢口一百九十七折米五石十二斗五升鹽七斗六升零○粥小米四斗八升零鹽五升神光鎭飢口一百折米二石十一斗四升醬三斗二升零○粥小米一斗零太一斗零鹽二升上土鎭飢口九十四折米二石九斗鹽三斗一升○粥小米二斗零鹽九合零高山里鎭飢口九十九折米二石十二斗八升醬三斗六升○粥小米二斗三升醬一升零藿二十五立平南鎭飢口三十九折米一石一斗九升鹽一斗四升零○粥小米四升零太四升零鹽三合零從浦鎭飢口三十折米十二斗六升鹽一斗零○粥小米三升零太三升零鹽五合楸坡鎭飢口一百二十七折米三石七斗三升醬四斗一升○粥小米二斗六升醬三升零藿三十二立伐登鎭飢口一百二十四折米三石十一斗一升醬五斗零○粥小米一斗八升零太一斗二升零鹽一升零夞怪鎭飢口一百四十八折米四石六斗鹽五斗八升○粥小米一斗八升零太一斗八升零鹽一升零吾老梁鎭飢口八十折米二石六斗三升醬三斗二升零○粥小米斗零太一斗零鹽八合山羊會鎭飢口一百八折米三石四斗六升鹽四斗五升零○粥小米一斗七升零太一斗零乫軒洞堡飢口五十九折米一石十二斗四升醬二斗五升零○粥小米七升零太七升零鹽五合零嗭洞堡飢口八十九折米二石九斗六升醬三斗五升零○粥小米一斗一升太一斗鹽八合零馬馬海堡飢口二十九折米十二斗四升鹽一斗零○粥小米三升零太二升零鹽二合零已上飢口五萬八千三百四十二折米一千七百十七石二斗五升鹽九十五石九斗八升零醬五十三石四斗五升零粥大米十二石一斗四升零小米六十八石十四斗五升零太十二石十二斗九升零鹽五石十四斗九升零醬二石九斗四升零藿二千六百二十立零
정조 14년 · 강
命黃海兵使尹塾內移
정조 14년 · 목
因持平崔重圭上疏敎曰原疏上款有違令式如黃樟之起於久蟄者容或爲說此臺以無故行公連爲詣臺之人忽謄前啓書納雖令釐正而黃閫事仍此聞知甚覺悶念病旣如許則外補事體雖自別閫任非養病之坊何不具由呈狀廟堂乎旣聞之後不可踰日黃海兵使尹塾令該曹口傳內移如無窠直付軍銜其代今日亦以口傳差出待下批卽爲辭朝下送
정조 14년 · 강
以元厚鎭爲黃海兵使口傳也
정조 14년 · 강
召見藥院提調及黃海兵使于誠正閣